Kurt Ard arbeidet i den samme realistiske, fotobaserte malertradisjonen som sitt åpenbare forbilde, den amerikanske illustratøren og folkelivsskildreren Norman Rockwell (1894–1978). Kurt Ard var autodidakt og hadde en noe mer lettvint stil, men også han vant stor anerkjennelse hos publikum for sine håndverksferdigheter og folkelige, ofte humoristiske forsidebilder. Både Rockwell og Ards forføreriske hverdagsmotiver er imidlertid blitt anklaget for å være kitsch med sentimental idyll, konservative holdninger og endimensjonale, overtydelige poenger. De representerer samtidig noe av det beste i 1900-tallets illustrasjonskunst og populærkultur.